Quéwa càmita nutàanícué pìwali macáita.
Núalíaca nàwali níái idéeyéica nuníwàaca pèewíisecué.
Quéwa iwàwacutá ichàbacawa càide iyúwa Dios itàacái íimáaná,
càica íimaca:
‘Yái iyéerica iyáacaléwa núapicha,
yácata yùuwide imànica núa.’
Iná siùcade,
nucàlidacué pirí ìwali ipíchawáiseca ichàbacawa.
Iná piicácaalícué càica ichàbacawa,
yácué peebáidaca Núacatani.
Báisíta,
báisítacué núumaca pirí:
Cawinácaalí yeedá yàataléwa yái nubànuèrica pìatalécué,
yá núacata yái yeedá yàataléwa.
Yá nacái yeedéerica núa yàataléwa,
yá idéca yeedáca yàataléwa Dios,
yái ibànuèricaté núa aléi.”
Jesús itàaníca idénáami,
yá máinícaté achúmaca iwàwa báawanama.
Yá icàlidacaté nalí wawàsi amalánama,
íimacaté nalí:
“Báisíta,
báisítacué núumaca pirí:
Abéeri péenácué yèepùadapiná núa nalí níái báawéeyéica iicáca núa.”
Néese,
yá yéewáidacalénái idàbaca iicáidaca iríwáacawa,
càmicáiná náalíawa càinácaalí ìwali yái cài íimaca nalí.
Abéeri néená níái Jesús yéewáidacaléca,
cáininéerica nacái iicáca,
yáawìadaca yáawawa mawiénita Jesús irí.
Yá iríquéi Simón Pedro yúuca íiwitawa isutácaténá yéemìawa Jesús càinácaalí ìwali yái cài íimaca.
Iná yái yáawìadéerica yáawawa mawiénita Jesús irí,
yá íimaca Jesús irí:
“Nuíwacali,
¿Cawiná yái càirica píimaca ìwali?”
Yá Jesús íimaca irí:
“Yátái nuèrica irí yái pan núapúadéerica,
yácata yèepùadéeripiná núa.”
Yáta yáapúadaca pan,
yá yàacani Judas Iscariote irí,
yái Simón ìirica.
Iná Judas yeedáca nacáita yái pan isàbéerica,
yáta Camènìadacáiri ichùulìaca íiwitáise.
Yá Jesús íimaca irí:
“Pìa,
pimànica ráunamáita yái wawàsi iwàwacutéerica pimànica.”
Quéwa níái yáawinéeyéicawa néeni,
càmitaté náalía néemìaca cáná yéewa cài Jesús íimaca irí.
Yái Judas,
yácata nalièri icáapica palata.
Iná níái abénaméeyéica,
nayúunáidaca Jesús ichùulìaca iwènìaca yàacàsi Pascua irípiná.
Nayúunáidaca nacái yàapináca itéca palata catúulécanéeyéi irí.
Iná idéca nacáita Judas iyáacaté yái pan,
yáté imusúacawa náicha.
Yá nacái idécaté catáca.
Néese idécanáamité Judas imusúacawa,
yá Jesús íimacaté:
“Siùcade,
yá wenàiwica iicápináca nuchàini,
nùa asìali Dios néeséerica.
Yá nacái naicápináca Dios ichàini nùwalíisená.
Iná núasáidacáiná Dios ichàini,
yá nacái Dios yáasáidapináca naicá nuchàini.
Yá imànipinácani mesúnamáita.
Píacué cáininéeyéi nuicáca,
siùcade nùyapinácuéca píapicha achúmáanata.
Picutáidapinácué núa,
quéwa càide iyúwa núumáanáté nalí,
níái wáiwitápunáica:
‘Yái nùacatalépinácawa,
càmitacatalétacué píalimá pìacawa.’
Numàacacué pirí abéeri tàacáisi wàlisài,
pimànicatécué càide iyúwa íimáaná:
Iwàwacutácué cáinináca piicáyacacawa càide iyúwa cáinináanácué nuicáca pía.
Càita nacái,
iwàwacutácué cáinináca piicáca áibanái.
Iná cáininácaalícué piicáyacacawa,
yásí macái èeri mìnanái yáalíaca nuéwáidacalécuéca pía.”
Yá Simón Pedro íimacaté Jesús irí:
“Núiwacali,
¿alénápiná pìawa?”
Yá Jesús íimacaté irí:
“Aléde nùacatalépinácawa.
Càmitàacá yéewa pìacawa núapicha siùcái.
Quéwa néese,
yásí yéewapináca pìapinácawa núapicha.”
Yá Pedro íimaca irí:
“¡Nuíwacali!
¿Cáná càmita yéewa nùacawa píapicha siùcái?
Idéca màulenáca núa nuétácawa píichawalíiná.”
Yá Jesús íimaca irí:
“¿Iná báisíta,
idé màulenáca pía péetáanápináwa nuíchawalíná?
Báisíta,
báisíta núumaca pirí:
Ipíchawáiseca cawámai itàaca,
yá idéca pibàaca nuináwaná máisiba yàawiría.”